Ergo Proxy

— kiberpank, müəmma, macəra, döyüş janrında olan, Manglobe tərəfindən istehsal olunmuş, ssenarisi Day Sato tərəfindən yazılmış, rejissoru Şuuko Murase olmuş anime serialı. Anime serialı 25 fevraldan 12 avqust 2006-cı ilə qədər WOWOW peyk şəbəkəsi ilə yayımlanmışdır və 23 seriya davam etmişdir. Hadisələr gələcəkdə baş verir: insanlar və avtoreyv androidləri birlikdə sülh içərisində yaşayırlar. Ta ki avtoreyvlərə iradə vermək qabiliyyətinə malik virus peyda olana qədər. Robotlar üsyan edirlər və bir sıra cinayətlər işləyirlər. İnspektor Riel Meyer bu işi araşdırmaq üçün işə cəlb olunur. Amma Riel işi araşdırdıqca daha qarmaşıq faktlarla tanış olur: hökumətin gizli tədqiqat planına daxil olan xüsusi humanoid növü — Proksilərlə qarşılaşır.

Qnostisizm və fəlsəfədən təsirlənən anime serialı 2D rəqəmsal animasiyasının, 3D kompüter modelləşdirməsinin və xüsusi rəqəmsal effektlərin kombinasiyasından istifadə edilərək çəkilmişdir. Anime serialı Yaponiyada yayımlandıqdan sonra ABŞ-da Geneon Entertainment USA tərəfindən DVD formatında yayımlanması üçün lisenziyalaşdırılmışdır. Daha sonra isə Fuse TV tərəfindən ekranlara buraxılmışdır. Şou Kanada, Britaniya, Avstraliya anime marketlərinə də paylanmışdır. Yayımlandığı gündən etibarən Ergo Proxy mövzusuna və effektlərinə görə müsbət rəylərlə qiymətləndirilmişdir.

 Məzmun 
Hadisələr vətəndaşları min illər bundan əvvəl baş vermiş ekoloji fəlakətdən qorumaq üçün tikilmiş, nəhəng qübbəli Romdo şəhərində başlayır. Bu utopik şəhər-dövlətdə insanlar və xüsusi androidlər — avtoreyvlər ("avto" və "life" sözlərinin birləşməsi) ümumi idarəçilik sistemi altında sülh içərisində yaşayırlar. Şəhərdə baş vermiş bir sıra cinayət hadisələri nəticəsində avtoreyvlər arasında Koqito virusu (avtoreyvlərə azad iradə qazandıran virus) yayılmağa başlayır və bu, şəhərin sosial nizamını təhlükə altına salır. Bu hadisələr baş verərkən, şəhər hökuməti "Proksi" adlandırılan xüsusi və müəmmalı humanoid növü üzərində təcrübələr aparır. Proksilərin (tanrı, qüdrətli, ölümsüz, hər şeyə qadir kimi təsvir olunublar) insanların sağ qalması üçün açar rolunu oynadıqlarına inanılır.

Riel Meyer (Re-L Meyer və ya REAL) avtoreyv partnyoru İqqi ilə bu cinayətləri araşdırmaqla vəzifləndirilir. O, naməlum və çox güclü iki varlıqla qarşılaşır. Riel daha sonra Proksilər haqqında eşidir. Serialın digər əsas personajı, immiqrant Vinsent Lounun hansısa yolla Proksilərlə əlaqəsi olduğu məlum olur. Hökumətin təqibinə məruz qalan Vinsent qübbəni tərk edib kiçik bir kəndə sığınır. Kəndin əhalisi Təhlükəsizlik Bürosunun baş rəisi Raul Krid tərəfindən qətliama məruz qalır, Vinsent Proksilərlə hansı əlaqəsinin olduğunu öyrənmək və keçmiş xatirələrini yenidən qazanmaq üçün doğulduğu Mosk şəhərinə getməyə qərar verir. Riel də ona qoşularaq qübbə və Proksi müəmmasının arxasında nələrin olduğunu öyrənməyə çalışır. Uşaq avtoreyv Pino da onları müşayiət edir. Bu zaman aşkar olur ki, Romdo da daxil olmaqla bütün şəhərlər Proksilər tərəfindən yaradılmışdır və insanlar xüsusi inkubatorlarda yaradılır.

Romdo arkologiyasında hökumət bir neçə varlıqlar arasında bölünüb: İntellekt Bürosu, Sağlamlıq və Firavanlıq Bürosu və Təhlükəsizlik Bürosu. Bütün hökumət "Padşah" adlandırılan Rielin babası tərəfindən idarə olunur.

Əsas avtoreyv növləri "kompanyon" avtoreyvlərdir. Həmçinin asudə vaxtları birlikdə keçirmək və döyüş üçün avtoreyvlər hazırlanır.

Şəhərdəki insanlar süni uşaqlıqlarda böyüyürlər, amma hələ də əcdadları ilə bioloji baxımdan əlaqələnirlər. Anime serialının bir çox epizodundan dəfələrlə insanların təbii yolla uşaq dünyaya gətirə bilmədiklə bildirilir.

 Personajlar 

Personajların çoxunun adı həm tarixdən, həm də mifologiyadan götürülmüşdür. Adlar fəlsəfi xarakter daşıyır. Proksilər seriyada vacib rol oynayırlar. Animedə təxminən 300 Proksinin olduğu göstərilsə də, sadəcə bir neçəsi adlandırılmışdır: Monad, Seneks, Kazkis, Erqo, eləcə də, Proksi Bir, MCQ və Uill B. Qud. Rielin İqqi ilə birlikdə Romdoya göndərdiyi Proksi heç vaxt adlandırılmamışdır.

 inpektoru. Hekayəyə Koqito virusuna yoluxmuş avtoreyvləri tədqiq edən inspektor kimi daxil olmuşdur. O, həmçinin Romdonun lideri olan Donov Meyerin nəvəsidir. Ona verilmiş imtiyazlı statusa görə digər insanlardan ancaq hörmət gözləyir, Vinsentə "o-mae" ilə xitab edir. Riel Proksilər haqqında daha çox məlumat almaq məqsədilə Vinsentin səyahətinə qoşulur.

Mosk şəhərindən gəlmiş immiqrant.  tərkib hissəsi  işləyir, infeksiya qapmış avtoreyvləri ovlayır və işlərini həll edir. Vinsent Romdonun nümunəvi vətəndaşı olmağa çalışır, amma keçmişinə və Proksilərlə əlaqəsinə görə Romdodan qaçmalı olur və xəyalları puç olur. Keçmişini öyrənmək üçün doğulduğu Mosk şəhərinə yollanır.

Virusa yoluxmuş kamponyon tipi balaca qız görünüşlü avtoreyvdir. Pino Raul Krid və Samanta Ross ailəsi üçün xidmət verirdi. Raul Krid nəhayət hökumət tərəfindən uşaq sahibi olmaq hüququna yiyələnsə də, uşağı Proksi tərəfindən öldürülür və təkbaşına qalmış Pino Vinsentə qoşulur.

 İstehsal 

"Ergo Proxy" anime serialının rejissoru Şuko Murase, ssenaristi Day Sato, personaj dizayneri Naoyuki Onda olmuşdur. Anime serialının 23 seriya şəklində yayımlanacağı Fransada MIP TV Ticarət Şousunda anons edilmişdir. Manglobe ilk əvvəl Şuko Murase ilə 1-3-cü seriyaların ssenarisi, başlıq və Romdonun konsepti üçün görüşmüşdür. Manglobe Şuko Muraseyə ssenarini ekzistensialist yanaşmayla hazırlamaq ideyası ilə inkişaf etdirməyə icazə verdilər.

Ondan "Ergo Proxy" adını necə fikirləşib soruşduqda isə cavabı sadə olub: "Bu sadəcə əla səslənir". Murase başa salır ki, o istəyirdi ki, bir şəxs iki şəxsiyyətə malik olsun. Murase animenin adını fikirləşərkən Rene Dekartın "cogito, ergo sum" ("Düşünürəm, deməli mövcudam") aforizmdən ilhamlanmışdır. Sato qeyd edir ki, onlar əslində animedə qnostisizm elementlərinə yer vermək istəmirdilər. Amma, onlar fikirlərinin və ideyalarının qnostisizm ilə üst-üstə düşdüyünün fərqinə varanda, onlardan istifadə etməyə qərar verdilər.

İlk öncə istehsalçılar Vinsent Lounu əsas, Riel Meyeri yan personaj kimi təqdim etməyə hazırlaşırdılar. Amma Rielin şəxsiyyəti üzərində işləməyə başladıqdan sonra güclü şəxsiyyətə malik olmuş və Vinsent Loudan əsas rolu "oğurlamağa" başlamışdır. Buna görə də istehsalçılar hekayədə bir baş personajın olması əvəzinə hekayəyi iki personaj arasında bölməyə qərar vermişdilər.

 Media 
 Anime 

Yaponiyada "Ergo Proxy" anime serialı ödənişli peyk televiziyası olan WOWOW vasitəsilə 25 fevral 2006-cı ildən 12 avqust 2006-cı ilə qədər yayımlanmışdır. Daha sonra animenin seriyaları Geneon Entertainment tərəfindən 25 may 2006-cı ildən 25 yanvar 2007-ci ilə qədər 9 DVD cildində satışa buraxılmışdır. Serial Geneon Entertainment USA tərəfindən Region 1-də yayımlanması üçün lisenziyalaşdırılmışdır (21 noyabr 2006-cı ildə). 9 iyun 2007-ci ildə anime serialının ingiliscə dublajının ilk seriyası Fuse TV-də yayımlanmışdır və daha sonra dublaj edilmiş seriyalar 2008-ci ilin dekabrında DVD formatında yayımlanmışdır.

3 iyul 2008-ci ildə Geneon Entertainment və Funimation Entertainment serialın Şimali Amerikada yayımlanması haqqında razılığa gəldiklərini açıqlamışdır. Geneon Entertainmentın hələ də yayımlama lisenziyasına sahib olduğu halda, Funimation Entertainment yayım, paylanma, satış, istehsal hüquqlarına yiyələnmişdir. 29 mart 2012-ci ildə bütün seriyalar Funimation tərəfindən lisenziyalaşdırılmışdır və 3 iyul 2012-ci ildə seriyalar "Anime Classics" etiketi ilə yenidən yayımlanmışdır. Geneon həmçinin 25 sentyabr 2012-ci ildə Blu-ray boks-setini və iki DVD boks-setini (uyğun olaraq 25 sentyabr 2012 və 22 avqust 2012) satışa buraxmışdır.

Avstraliya və Yeni Zelandiyada "Ergo Proxy" DVD-ləri Madman Entertainment tərəfindən yayımlanmışdır. İlk cild 2007-ci ilin martında nəşr olunmuşdur. "Ergo Proxy"-nin ilk cildi Böyük Britaniyada 6 avqust 2007-ci ildə MVM Films tərəfindən yayımlanmışdır. Serialın ingiliscə dublajı ABC2-də (milli, ictimai, rəqəmsal televiziya kanalı) 3 iyul 2007-ci ildən 4 dekabr 2007-ci ilə qədər göstərilmişdir. Kanadada ingiliscə dublaj Anime Current blokunun bir hissəsi kimi rəqəmsal və ödənişli televiziya kanalı G4 Canada vasitəsilə 26 iyul 2007-ci ildən 27 dekabr 2007-ci ilə kimi yayımlanmışdır.

 Manqa 

Anime serialı əsasında  adlı manqa hazırlanmışdır. Manqa Manglobe tərəfindən yazılmış və Yumiko Harao tərəfindən dizayn olunmuşdur. Manqa seriyası Shogakukan nəşriyyatının "Monthly Sunday Gene-X" jurnalında 2006-cı ilin martından dekabrına qədər nəşr olunmuşdur. Manqa iki tankobon formatında yayımlanmışdır: birincisi 18 avqust 2006-cı ildə, ikincisi 19 fevral 2007-ci ildə.

 Saundtreklər 
Anime serialı üçün Geneon Entertainment tərəfindən Ergo Proxy OST opus01 və Ergo Proxy OST opus02 adlı iki saundtrek hazırlanmışdır və uyğun olaraq 25 may 2006-cı ildə və 25 avqust 2006-cı ildə yayımlanmışdır. Hər iki saundtrek Yoşihiro İkenin bəstəkarlığı ilə hazırlanmışdır. Birinci saundtrekə açılış və bağlanış mahnıları ("Kiri" (Monoral) və "Paranoid Android" (Radiohead)) daxil olmaqla, bir neçə trek daxildir. İkinci saundtrek isə ilk əvvəl birinci Region 1 DVD-sinin xüsusi nəşri ilə birlikdə yayımlanmışdır.

 İstinadlar 

 Xarici keçidlər 

 Ergo Proxy (rəsmi sayt)
 Geneon Ergo Proxy MySpace (ingiliscə)





Kateqoriya:2006-cı ilin anime serialları
Kateqoriya:2006-cı ilin manqaları
Kateqoriya:Seynen manqaları
Kateqoriya:Postapokaliptika anime və manqaları
Kateqoriya:Kiberpank anime və manqaları
Kateqoriya:Müəmma anime və manqaları
Kateqoriya:Manglobe
Kateqoriya:WOWOW verilişləri
Kateqoriya:Funimation
Kateqoriya:Geneon USA
Kateqoriya:NBCUniversal Entertainment Japan
Kateqoriya:Animax verilişləri
Kateqoriya:Shogakukan manqaları
Kateqoriya:Orijinal ssenari ilə çəkilmiş animelər
Kateqoriya:Uydurmada süni intellekt
Kateqoriya:Uydurmada süni uşaqlıqlar
Kateqoriya:Uydurmada yaddaş
Kateqoriya:Neo-nuar teleserialları